Liviu Ciulei

Liviu Ciulei (uttales /ˈlivju t͡ʃjuˈlej/; født 7. juli 1923 i București, Romania, død 24. oktober 2011 i München, Tyskland) var en rumensk skuespiller, filmregissør, scenograf,  teatersjef og teater- og operaregissør.


== Liv og virke ==
Ciulei var sønn av Liviu Ciulley, eieren av et stort byggefirma, og Cleo Ciulley som ved siden av Liviu også hadde en datter, Ana (Nini). Han begynte på skuespillerstudier uten foreldrenes viten ved Conservatorul de Artǎ Dramaticǎ («Teaterhøyskolen») i București. Faren hadde ønsket at sønnen skulle bli arkitekt, men ga seg etter at Liviu lovet ham å fullføre arkitektstudiene (som han studerte parallelt), noe han gjorde i 1949 ved Universitetet i București. Da hadde han allerede avlagt avsluttende eksamen i skuespillerkunst (1946) ved Teaterhøyskolen. 
Ciulei debuterte i 1946 som Puck i Shakespeares En midtsommernattsdrøm ved Odeon-teatret, som var en teatersal i en bygning som faren til Ciulei var eier av.I 1948 ble Ciulei ansatt ved byteatret i București (som ble stiftet i 1947), først som skuespiller og scenograf, og senere som regissør. Han begynte å regissere i 1957 Fra 1963 til 1972 var han teatersjef ved samme teater, som siden 1963 heter Lucia Sturdza-Bulandra-teatret. I 1990 ble han samme teatrets såkalt «æresteatersjef». I 1972 ble han avskjediget som teatersjef etter at han tillot oppførelsen av Gogols Revisoren, et stykke som handler om korrupsjon. Etter det arbeidet han som frilans regissør.
Fra 1967 av reiste Ciulei ofte til utlandet som gjesteregissør, bl.a. til München, Sydney, Göttingen, Minneapolis, Mannheim, Vest-Berlin, Vancouver, Washington. New York Times teaterkritikeren Clive Barnes kalte ham «en av verdens mest fantasifulle regissører». Da han iscenesatte Shakespeares Hamlet (satt i Bismarck-æraens Tyskland) ved Arena Stage i Washington, DC, i 1978, skrev New York Times-kritikeren Richard Eder at det var «ikke bare sesongens triumf, men tiårets».Fra 1951 av opptrådte han også som filmskuespiller. 
I 1963 var er med og grunnla det rumenske filmforbundet Asociația Cineaștilor (ACIN) og til 1968 var han dens viseformann. I 1980 slo han seg ned i USA, og var til 1985 kunstnerisk leder ved Tyrone Guthrie Theater i Minneapolis, Minnesota. Hans første iscenesetting der var Shakespeares Stormen, og New York Times-kritikeren Frank Rich kalte oppsettingen «fremragende». Selv om han for det meste regisserte film og teater regisserte han også minst en opera, nemlig Pelléas og Mélisande av Claude Debussy ved Maggio Musicale Firenze i 1989.I 1990-årene iscenesatte Ciulei igjen i Romania. Han underviste også ved Columbia University og New York University fikk en rekke æresbevisninger. Til slutt bodde han i München, der han døde på et sykehus.


== Familie ==
Liviu Ciulei var gift tre ganger: med skuespillerinnen Clody Bertola, med scenografen Ioana Gǎrdescu og med journalisten Helga Reiter. Hans adoptivsønn, Thomas (sønnen til Helga Reiter med en DDR-forfatter), er kameramann, manusforfatter og filmregissør. Ciulei er også far til fiolinisten Liliana Ciulei-Atanasiu.


== Æresbevisninger (utvalg) ==
Filmen De hengtes skog vant i 1965 prisen for beste regi ved Filmfestivalen i Cannes.Under Ciuleis ledelse vant Guthrie-teatret en Tony-pris.
St. Olavs Orden for oppføringen av Ibsens Peer Gynt i 1983
Premie for sitt livsvirke ved Gala UNITER i 1997
Premie for utmerket arbeid i 2001
En teatersal ved Bulandra-teatret i București bærer hans navn
Han har en stjerne på den såkalte «Aleea Celebrităților» i București
Storoffiser av Stjerneordenen (2000)
Krystallglobus, Karlovy Vary, for Valurile Dunării (1960)
Statspremie, for Valurile Dunării (1961)
Storpremie, Mamaia (1965)
Romanias Kunstenrforbundets premie for scenografi i Macbeth av William Shakespeare (1968)
Australias Kritikerpris for beste iscenesetting i 1977 for Nattherberget av Maxim Gorkij ved Old Tote Theatre i Sydney, Australia
Kritikerpremien for Stormen av William Shakespeare - Teatrul Bulandra (1979)
John Housman-premien  (1982)
Helen Hayes-medaljen for Seks personer søker en forfatter av L. Pirandello, ved Arena Stage, Washington D.C. (1989)
Storpremien UNITER for En midsommernattsdrøm av William Shakespeare, Teatrul Bulandra (1991)
Opera Omnia-premien, gitt av Det rumenske filmforbundet (UCIN) (1996)
Doctor Honoris Causa av Film- og teaterhøyskolen «I. L.Caragiale», București (23. juni 1997)
Æresborger av București (2. april 2001)
Opera Omnia-prisen, gitt av «Anonimul»-stiftelsen (2002)


== Filmografi (utvalg) ==
Skuespiller1954: Răsare soarele («Solen går opp»)
1955: Alarmă în munți («Alarmen går i fjellene»)
1960: Soldați fără uniformă («Soldater uten uniform»)
1963: Cerul n - are gratii («Himmelen har ingen gitre»)
1971: Facerea lumii  («Hvordan verden ble til») (& scenografi)
1971: Decolarea («Flyavgangen»)
1972: Dragostea începe vineri («Kjærligheten begynner på fredag»)
1973: Dimitrie Cantemir
1975: Mastodontul («Mastodonten»)Regi1957: Erupția («Utblåsningen»)
1959: Valurile Dunării  («Donaubølgene») (& skuespiller)
1964: Pădurea spânzuraților («De hengtes skog») (& skuespiller)


== Referanser ==


== Litteratur ==
Herbert Hauck: Theater in Essen 1974–1978. Eine Dokumentation. Fotorückschau auf die Spielzeiten 1974–1978. Wuppertal 1978.
Jürgen Dieter Waidelich: Essen spielt Theater: 1000 und einhundert Jahre; zum 100. Geburtstag des Grillo-Theaters. Bd. 1 (1992) und Bd. 2 (1994), ECON-Verlag, ISBN 3-430-19454-7
C. Bernd Sucher (red..): Theaterlexikon. Autoren, Regisseure, Schauspieler, Dramaturgen, Bühnenbildner, Kritiker. Von Christine Dössel und Marietta Piekenbrock unter Mitwirkung von Jean-Claude Kuner und C. Bernd Sucher. Deutscher Taschenbuch-Verlag, München  2. Auflage 1999 ISBN 3-423-03322-3
Manfred Brauneck, Wolfgang Beck (Hrsg.): Theaterlexikon 2. Schauspieler und Regisseure, Bühnenleiter, Dramaturgen und Bühnenbildner. Rowohlt, Reinbek 2007, ISBN 3-499-55650-2


== Eksterne lenker ==
(en) Liviu Ciulei på Internet Movie Database 
(sv) Liviu Ciulei i Svensk Filmdatabas 
(fr) Liviu Ciulei på Allociné 
(en) Liviu Ciulei på AllMovie 
(en) Liviu Ciulei hos The Movie Database 
(en) Liviu Ciulei hos Internet Broadway Database